b'\n_START_ARTICLE_\nKiauliena\n_START_PARAGRAPH_\nKiauliena \xe2\x80\x93 kiaul\xc4\x97s (Sus domestica) m\xc4\x97sa. Kiauliena yra viena i\xc5\xa1 labiausiai naudojam\xc5\xb3 m\xc4\x97sos r\xc5\xab\xc5\xa1i\xc5\xb3 pasaulyje, o prijaukint\xc5\xb3 kiauli\xc5\xb3 egzistavimo \xc4\xafrodymai siekia 5000 m. pr. m. e._NEWLINE_Kiauliena valgoma \xc4\xafvairiai paruo\xc5\xa1ta: virta, kepta, r\xc5\xabkyta, s\xc5\xabdyta. I\xc5\xa1 kiaulienos gaminamos de\xc5\xa1ros, karbonadai bei daug kit\xc5\xb3 m\xc4\x97si\xc5\xa1k\xc5\xb3 maisto patiekal\xc5\xb3._NEWLINE_Islamo ir judaizmo religijos kiaulien\xc4\x85 valgyti draud\xc5\xbeia.\n_START_SECTION_\nIstorija\n_START_PARAGRAPH_\nManoma, kad namin\xc4\x97s kiaul\xc4\x97s atsirado ma\xc5\xbedaug 5000 m. pr. m. e. Kinijoje arba Artimuosiuose Rytuose i\xc5\xa1 prijaukint\xc5\xb3 laukini\xc5\xb3 \xc5\xa1ern\xc5\xb3. J\xc5\xb3 prisitaikymas prie \xc4\xafvairi\xc5\xb3 s\xc4\x85lyg\xc5\xb3 ir buvimas visa\xc4\x97d\xc5\xbeiais leido \xc5\xa1iuos gyv\xc5\xabnus prijaukinti daug lengviau ir anks\xc4\x8diau, nei daugum\xc4\x85 kit\xc5\xb3 (pvz., galvijus). Kiaul\xc4\x97s daugiausiai b\xc5\xabdavo naudojamos maistui, bet naudodavo ir j\xc5\xb3 od\xc4\x85 (batams, skydams, dir\xc5\xbeams ir kt.), kaulus (ginkl\xc5\xb3 gamybai). Taip pat kiaul\xc4\x97s d\xc4\x97l geros savo uosl\xc4\x97s naudojamos triufeli\xc5\xb3 paie\xc5\xa1kai. Kadangi paprastai \xc4\x97da \xc5\xbemoni\xc5\xb3 atliekas, tam tikra prasme pad\xc4\x97davo palaikyti gyvenvietes \xc5\xa1varesn\xc4\x97mis._NEWLINE_Iki XX a. kiauliena Europoje ir \xc5\xa0iaur\xc4\x97s Amerikoje tradici\xc5\xa1kai b\xc5\xabdavo rudens valgis. Pavasar\xc4\xaf ir vasar\xc4\x85 par\xc5\xa1iukai, kaip ir dauguma kit\xc5\xb3 namini\xc5\xb3 maistui auginam\xc5\xb3 gyv\xc5\xabn\xc5\xb3, augdavo ir pen\xc4\x97davosi, o ruden\xc4\xaf b\xc5\xabdavo skerd\xc5\xbeiami. D\xc4\x97l \xc5\xa1ios prie\xc5\xbeasties daug kur su kiauliena (bei kita namini\xc5\xb3 gyv\xc5\xabn\xc5\xb3 m\xc4\x97sa, ypa\xc4\x8d \xc5\xbe\xc4\x85siena) b\xc5\xabdavo valgomi ir obuoliai, taip pat renkami vasaros pabaigoje ir ruden\xc4\xaf. Nuo XX a., kiaules prad\xc4\x97jus auginti masi\xc5\xa1kai ir pasikeitus j\xc5\xb3 auginimo b\xc5\xabdams, kiauliena tapo prieinama i\xc5\xa1tisus metus.\n_START_SECTION_\nVartojimas\n_START_PARAGRAPH_\nKiauliena yra viena i\xc5\xa1 labiausiai naudojam\xc5\xb3 m\xc4\x97sos r\xc5\xab\xc5\xa1i\xc5\xb3 pasaulyje, i\xc5\xa1 jos vidutini\xc5\xa1kai gaunama apie 38\xc2\xa0% per dien\xc4\x85 i\xc5\xa1 m\xc4\x97sos gaunam\xc5\xb3 baltym\xc5\xb3. Ta\xc4\x8diau kiaulienos vartojimas skirtingose vietose labai skiriasi, labiausiai ji valgoma vakarieti\xc5\xa1koje civilizacijoje, o islami\xc5\xa1kose \xc5\xa1alyse draud\xc5\xbeiama visai._NEWLINE_2006 m. kiaulienos visame pasaulyje buvo suvartota beveik \xc5\xa1imtas milijon\xc5\xb3 ton\xc5\xb3._NEWLINE_D\xc4\x97l did\xc4\x97jan\xc4\x8dios urbanizacijos kiaulienos vartojimas ypa\xc4\x8d spar\xc4\x8diai auga Kinijoje, kur nuo 2002 m. iki 2006 m. padid\xc4\x97jo 20\xc2\xa0%. Kiauliena yra populiarus ingredientas kin\xc5\xb3 virtuv\xc4\x97je.'